Банкаралық активтер мен міндеттемелер
бойынша есеп нысанына
қосымша

Әкімшілік деректер нысанын толтыру бойынша түсіндірме

Банкаралық активтер және міндеттемелер бойынша есеп

(индексі – FBN\_INTERBNK\_03, кезеңділігі – ай сайын)

1-тарау. Жалпы ережелер

1. Осы түсіндірме (бұдан әрі – Түсіндірме) «Банкаралық активтер және міндеттемелер бойынша есеп» әкімшілік деректерді жинауға арналған нысанды (бұдан әрі – Нысан) толтыру бойынша бірыңғай талаптарды айқындайды.

2. Нысан «Қазақстан Республикасының Ұлттық Банкі туралы» Қазақстан Республикасы Заңының 15-бабы екінші бөлігінің 65-2) тармақшасына және «Қазақстан Республикасындағы банктер және банк қызметі туралы» Қазақстан Республикасының Заңы 54-бабының 1-тармағына сәйкес әзірленді.

3. Берілген қарыздарды, кері РЕПО операцияларын, болашақта берілетін қарыздар, шығарылған және расталған кепілдіктер мен аккредитивтер бойынша шартты және ықтимал талаптарды қоспағанда, мәліметтері Нысан бойынша берілетін банкаралық активтерде Қазақстан Республикасының бейрезидент банкі-филиалының резидент қаржы ұйымдарына және бейрезидент қаржы ұйымдарына қатысты активтері мен шартты (ықтимал) талаптары қамтылады.

Болашақта берілетін қарыздар, шығарылған және расталған кепілдіктер мен аккредитивтер бойынша шартты және ықтимал міндеттемелерді қоспағанда, мәліметтері Нысан бойынша ұсынылатын банкаралық міндеттемелерде Қазақстан Республикасының бейрезидент-банкі филиалының резидент қаржы ұйымдары және бейрезидент қаржы ұйымдары алдындағы міндеттемелері мен шартты (ықтимал) міндеттемелері қамтылады.

4. Нысанды Қазақстан Республикасының бейрезидент-банктерінің филиалдары банкаралық активтер мен банкаралық міндеттемелердің құны бойынша көрсеткіштер үшін – есепті айдың соңындағы жағдай бойынша ай сайын және салымдар мен қарыздарды тарту (орналастыру) операциялары бойынша – есепті ай үшін жасайды.

Банкаралық активтер мен міндеттемелердің құны бойынша көрсеткіштер жөніндегі мәліметтер теңгемен жасалады. Банкаралық активтер немесе міндеттемелер бойынша есепті айдағы айналымдар туралы мәліметтер ұлттық валютадағы баламаны көрсету үшін тиісті валюта бірліктерімен және теңгемен өлшенеді. Құны бойынша көрсеткіштер үтірден кейін екі таңбалы сандармен көрсетіледі.

5. Нысанға басшы немесе есепке қол қою функциясы жүктелген адам және орындаушы қол қояды.

6. Нысанды толтыру кезінде кодтар «Қазақстан Республикасы Ұлттық Банкінің веб-порталы» ақпараттық жүйесінде пайдаланылатын анықтамалықтарға сәйкес көрсетіледі, күні «ЖЖЖЖ.КК.АА» форматында көрсетіледі, мұнда «ЖЖЖЖ» – жылы, «АА» – айы, «КК» - күні.

7. Нысан мен Түсіндірмеде шоттар нөмірі Нормативтік құқықтық актілерді мемлекеттік тіркеу тізілімінде № 6793 болып тіркелген, Қазақстан Республикасы Ұлттық Банкі Басқармасының 2011 жылғы 31 қаңтардағы № 3 қаулысымен бекітілген «Екінші деңгейдегі банктердегі, ипотекалық ұйымдардағы, «Қазақстан Даму Банкі» акционерлік қоғамындағы және Қазақстан Республикасының бейрезидент-банктері филиалдарындағы бухгалтерлік есептің үлгі шот жоспарына (бұдан әрі – Шоттардың үлгі жоспарына) сәйкес көрсетіледі.

8. Түсіндірмеде көрсетілген көрсеткіш ұсынылмайтын жағдайларды қоспағанда, барлық көрсеткіштер толтыру үшін міндетті болып табылады.

2-тарау. Нысанды толтыру бойынша түсіндірме

9. Нысанда мына контрагенттер:

Қазақстан Республикасының Ұлттық Банкін және «Қазақстанның Даму Банкі» акционерлік қоғамын қоса алғанда, Қазақстан Республикасының резидент- банктері;

Қазақстан Республикасының бейрезидент-банктері;

банктік шоттарды ашуды және жабуды жүзеге асыратын Қазақстан Республикасының резидент-қаржы ұйымдары;

банктік шоттарды ашуды және жабуды жүзеге асыратын Қазақстан Республикасының бейрезидент-қаржы ұйымдары бойынша банкаралық активтер мен міндеттемелер бойынша мәліметтер көрсетіледі.

10. 1.2, 1.4, 1.5, 1.6, 3, 4, 9.1, 9.2 және 10-жолдарда мәндер «Қазақстан Республикасы Ұлттық Банкінің веб-порталы» ақпараттық жүйесінде орналастырылған анықтамалықтардан таңдалады.

11. Нысан бойынша мәліметтер есепті күні талаптары және (немесе) міндеттемелері бар және (немесе) есепті кезеңде операциялар жүргізілген әрбір контрагент бойынша толтырылады.

Банк шоттарын ашуды және жүргізуді жүзеге асыратын қаржы ұйымдары болып табылатын Қазақстан Республикасының бейрезидент-банкі филиалының контрагенттері бойынша Шоттардың үлгі жоспарына сәйкес 1052, 1054, 1264 және 1267 баланстық шоттардағы қалдықтар бойынша ғана мәліметтер ашылады.

12. 1.1-жолда Қазақстан Республикасының Ұлттық Банкінде жүргізілетін конрагенттер анықтамалығына сәйкес конрагенттің атауы көрсетіледі, Қазақстан Республикасының бейрезидент-банктерінің филиалдары ұсынатын ақпарат негізінде толықтырылады және жаңартылады.

Контрагенттерді сәйкестендіру үшін 1.2 және 1.3-жолдарда идентификаторлардың мына түрлері және олардың мәндері:

Қазақстан Республикасының резиденттері бойынша – бизнес-сәйкестендіру нөмірі;

Қазақстан Республикасының бейрезиденттері бойынша – Стандарттау жөніндегі халықаралық ұйымның «Банктік сәйкестендіру коды (Bank Identifier Code)» 9362 халықаралық стандартына сәйкес Қазақстан Республикасының бейрезидент-банкі филиалының контрагентіне берілген банктік сәйкестендіру коды көрсетіледі.

13. 1.4-жолда мынадай кодификацияға сәйкес контрагенттің экономика секторының «3», «4» немесе «5» коды көрсетіледі:

«3» коды – орталық (ұлттық) банктер;

«4» коды – басқа депозиттік ұйымдар;

 «5» коды – басқа қаржы ұйымдары.

1.5-жолда Қазақстан Республикасының резиденті болып табылатын контрагент бойынша «1» мәні көрсетіледі, Қазақстан Республикасының бейрезиденті болып табылатын контрагент бойынша «2» мәні көрсетіледі.

1.6-жолда контрагенттің тіркелген (инкорпорация) елінің коды көрсетіледі.

14. 2-жолда Қазақстан Республикасының бейрезидент-банкі филиалының ақпараттық жүйесінде осы мәміленің бірегей идентификаторы болатын мәміленің референсі (коды) көрсетіледі.

15. 4-жолда «Валюталар мен қорларды көрсетуге арналған кодтар» 07 ISO 4217 Қазақстан Республикасының ұлттық сыныптауышына сәйкес мәміле бойынша есеп айырысу валюталарының кодтары көрсетіледі.

16. 5 және 6-жолдарда мәміленің жасалған күні, шарт талаптары бойынша мәміле бойынша талаптардың (міндеттемелердің) орындалған күні көрсетіледі.

17. 7.1-жолда есепті кезең ішінде алынған қарыздар мен есепті кезең ішінде 1 (бір) жылға дейінгі (қоса алғанда) мерзімі бар орналастырылған (тартылған) салымдардың сомасы ұлттық және шетел валютасымен көрсетіледі. 7.2-жолда теңгемен қайта есептегенде осы сомалардың баламасы көрсетіледі.

Қарыз сомалары алынған немесе бұрын Нысанда көрсетілген салымдар сомасы орналастырылған (тартылған) шарттардың мерзімін ұзарту кезінде ұзартылған шарттар бойынша сомалар келесі есепті күндерге Нысанда көрсетілмейді.

7.1 және 7.2-жолдарда бұрын алынған қарыздар және орналастырылған (тартылған) салымдар бойынша есептелген сыйақыны капиталдандыру сомасы есепке алынбайды.

7.1 және 7.2-жолдарда ағымдағы және корреспонденттік шоттарда орналастырылған (тартылған) сомалар, шартты және ықтимал талаптар мен міндеттемелер есепке алынбайды.

7.1 және 7.2-жолдар бойынша деректер болмаған кезде көрсеткіштер ұсынылмайды.

18. 8-жолда 7.1 және 7.2-жолдарда көрсетілген есепті кезең ішінде алынған қарыздар, орналастырылған (тартылған) салымдар бойынша сыйақы мөлшерлемесі (шарт бойынша) көрсетіледі.

Көрсеткіш бойынша үтірден кейін екі таңбамен пайызбен көрсетудегі мән көрсетіледі.

7.1 және 7.2-жолдар бойынша деректер болмаған кезде 8-жолдағы көрсеткіш ұсынылмайды.

19. 9.2. және 9.3-жолдарда Шоттардың үлгі жоспарына сәйкес шоттардың нөмірлері және есепті күнгі жағдай бойынша осы мәміле бойынша банкаралық активтердің, міндеттемелердің сомалары есепке алынатын барлық шоттар үшін оларға сәйкес келетін құны бойынша мәндер көрсетіледі. Егер құны бойынша мән нөлге тең болса, 9.1, 9.2 және 9.3-жолдар бойынша көрсеткіштер ұсынылмайды.

Резервтердің (провизиялардың) мөлшері абсолюттік мәнде оң саны ретінде көрсетіледі.

20. 10-жолда «Қаржы құралдары» 9 (International Financial Reporting Standards – IFRS) халықаралық қаржылық есептілік стандартына сәйкес есепті күнгі жағдай бойынша активтер, міндеттемелер, шартты және ықтимал талаптар мен міндеттемелер жатқызылған (кредиттік) тәуекелдің сатысы көрсетіледі.